యలమర్తి తిమ్మరాజా

యలమర్తి తిమ్మరాజా (వైటీ రాజా) ఆంధ్రప్రదేశ్ రాష్ట్రానికి చెందిన రాజకీయ నాయకుడు. ఆయన 1999 నుండి 2004 వరకు తణుకు నియోజకవర్గం ఎమ్మెల్యేగా పని చేశాడు.

జననం, విద్యాభాస్యం
యలమర్తి తిమ్మరాజా 17 డిసెంబర్ 1947లో ఆంధ్రప్రదేశ్ రాష్ట్రం,  గుంటూరు జిల్లా, కారంచేడులో జాగర్లమూడి గంగాభవాని, చంద్రమౌళి దంపతులకు జన్మించాడు. ఆయనను చిన్నప్పుడే తన సమీప బంధువులు తణుకులోని యలమర్తి నారాయణరావుచౌదరి, రాజేశ్వరీదేవిలకు దత్తతగా తీసుకున్నారు. వైటీ రాజా  హైదరాబాద్‌, విజయవాడలలో ప్రాథమిక విద్యను, బెంగళూరులో మెకానికల్‌ ఇంజనీరింగ్‌ను పూర్తి చేశాడు.

రాజకీయ జీవితం
యలమర్తి తిమ్మరాజా తెలుగుదేశం పార్టీ ద్వారా రాజకీయాల్లోకి వచ్చాడు. ఆయన 1982 నుండి 1984 వరకు కొవ్వూరు అసెంబ్లీ, ఏలూరు పార్లమెంట్‌ నియోజకవర్గాల ఎన్నికల బాధ్యతలను, 1989–1997 టీడీపీ తణుకు పట్టణ అధ్యక్షుడిగా పని చేసి 1995లో జరిగిన మున్సిపల్ ఎన్నికల్లో పోటీ చేసి గెలిచి మున్సిపల్‌ వైస్‌ ఛైర్మన్‌గా పని చేశాడు. వైటీ రాజా 1999లో జరిగిన ఆంధ్రప్రదేశ్ అసెంబ్లీ ఎన్నికల్లో తణుకు నియోజకవర్గం నుండి టీడీపీ అభ్యర్థిగా పోటీ చేసి తన సమీప ప్రత్యర్థి కాంగ్రెస్ అభ్యర్థి బూరుగుపల్లి చిన్నారావుపై గెలిచి తొలిసారి ఎమ్మెల్యేగా అసెంబ్లీకి ఎన్నికయ్యాడు. ఆయన 2004, 2009 ఎన్నికల్లో ఓడిపోయాడు, వైటీ రాజా తణుకు కోపరేటివ్‌ కన్స్యూమర్స్‌ స్టోర్స్‌ అధ్యక్షుడిగా, జిల్లా సహకార బ్యాంకు ఉపాధ్యక్షుడిగా పని చేశాడు.

మరణం
యలమర్తి తిమ్మరాజా (వైటీ రాజా) అనారోగ్యంతో బాధపడుతూ హైదరాబాద్‌లో ప్రైవేట్ ఆసుపత్రిలో చికిత్స పొందుతూ 15 నవంబర్ 2021న మరణించాడు. ఆయనకు భార్య నారాయణమ్మ, ఇద్దరు కుమార్తెలు అవంతి, రాజేశ్వరి, కుమారుడు అవినాష్‌ ఉన్నారు.

మూలాలు

పశ్చిమ గోదావరి జిల్లా రాజకీయ నాయకులు
పశ్చిమ గోదావరి జిల్లా నుండి ఎన్నికైన శాసన సభ్యులు
1947 జననాలు
ఆంధ్రప్రదేశ్ శాసన సభ్యులు (1999)